**Kaj je MDI**

Mreža za deinstitucionalizacijo (MDI) je **mreža organizacij s področja socialnega varstva**, ki izvajajo **storitve v skupnosti ali jih načrtujejo** in so jim storitve v skupnosti ena glavnih usmeritev, interesov in ciljev.

So **zagovornice deinstitucionalizacije** (DI), ki je politični in družbeni proces, ki omogoča prehod iz institucionalnega varstva in drugih podobnih oblik nastanitev v življenje v skupnosti. DI je dosegljiva takrat, ko ima oseba, ki živi v instituciji možnost, da postane polnopraven državljan in prevzame nadzor nad svojim življenjem.

Veliko posameznikov, ki so senzorno, gibalno, intelektualno ovirani ali imajo težave v duševnem zdravju, je namreč zaradi pomanjkanja storitev v skupnosti, **prisiljenih živeti v institucijah**, kjer so jim **kratene osnovne človekove pravice** o svobodni izbiri kraja bivanja, načina življenja, sobivanja z družino in prijatelji, odvzeta jim je moč odločanja.

**Institucionalno varstvo in segregirano življenje posameznikov vključenih v različne oblike institucij predstavlja kršitev človekovih pravic!** To je družbeni problem, ki so ga prepoznali tako Združeni narodi, Evropska skupnost kot tudi Slovenija.

**Mednarodne zaveze za DI:**

1. 19. člen Konvencije o pravicah invalidov
2. 26. člen Listine evropske unije o temeljnih pravicah (UL EU 2010/C, 83/02)
3. Strategija Evropa 2020
4. Evropska Strategija za hendikepirane 2010-2020
5. Uredba o Evropskem socialnem skladu (Uredba št. 1304/2013), 8. člen govori o pospešenem prehodu od institucionalne oskrbe k storitvam v skupnosti

**Nacionalne zaveze za DI:**

1. Resolucija o nacionalnem programu socialnega varstva (2013-2020, 2. cilj)
2. Strategija o socialnem varstvu
3. Akcijski program za invalide (2014-2021, 2. cilj)
4. Predlog ukrepov s Posveta o prehodu iz institucionalnih oblik oskrbe v skupnostne oblike oskrbe v Republiki Sloveniji, ki ga je MDDSZEM organiziralo na Brdu 6.maja 2014

## Namen in cilji

* Želimo postati **enakovreden sogovornik v procesu oblikovanja politik, ukrepov in sistemskih rešitev na področju deinstitucionalizacije** in hkrati odpirati **nove možnosti za razvoj storitev v skupnosti**, ki morajo vzporedno slediti procesom DI.
* Interaktivno in dopolnjujoče bomo **prispevali k oblikovanju kakovostnih in trajnostno naravnanih javnih politik ter inovativnih storitev**. Združevali bomo rešitve, znanja in izkušnje ter s tem krepili svojo usposobljenost in vlogo v družbi.
* **Cilj MDI je združiti NVO, ki se ukvarjajo z DI, izboljšati njihov položaj v procesih DI, okrepiti njihove vire in znanja ter povečati njihovo vlogo in vpliv na sam razvoj DI!**
* **Povezani med seboj bomo močnejši za skupen boj proti diskriminaciji in neenakopravnosti!** Različnost organizacij, naših uporabnikov in izkušenj bo vodila do oblikovanja kakovostnih storitev v skupnosti, ki bodo zadovoljevale potrebe najširšega kroga uporabnikov (tako senzorno, gibalno in intelektualno oviranih kot tudi uporabnikov s težavami v duševnem zdravju).
* **S projektom MDI želimo odgovoriti na izzive DI in odpreti nove možnosti za razvoj storitev v skupnosti!**
* Želimo prispevati k **boljšemu delovanju NVO**, k zagotovitvi **boljših pogojev za delovanje** in posledično **uspešnejšemu in učinkovitejšemu izvajanju storitev v skupnosti**, **prenosu le teh na NVO** ter **uresničitvi DI**! Predvsem pa se bomo s skupnimi močmi trudili, da se institucionalne prakse in metode dela ne prenesejo v storitve v skupnosti.
* Hendikepiranim posameznikom želimo kakovostno vključenost v vsakdanje življenje, enakost možnosti in odpravo dolgoletne diskriminacije!

## V MDI bomo

* **Povezali nevladne organizacije, ki se ukvarjajo z DI** ali izvajajo storitve v skupnosti za gibalno, senzorno in intelektualno ovirane uporabnike in uporabnike, ki imajo težave v duševnem zdravju ter potrebujejo pomoč - podporne storitve za neodvisno, polnopravno življenje v skupnosti;
* Pripravili **analizo stanja z namenom ugotavljanja potenciala NVO za nove storitve** in hkrati za prenos javnih funkcij na vsebinskem področju socialnega varstva na NVO (proces DI);
* Oblikovali **strategijo razvoja mreže NVO za DI**;
* **Sooblikovali strategijo razvoja procesa deinstitucionalizacije**, po meri uporabnikov in nevladnih organizacij;
* Pripravili **pobude za zakonodajne spremembe** in **finančne preusmeritve v razvoj storitev v skupnosti**;
* **Krepili znanja nevladnih organizacij na področju izvajanja deinstitucionalizacije**;
* Nudili **pomoč nevladnim organizacijam pri uvajanju in izvajanju podpornih storitev** za neodvisno in polnopravno življenje posameznikov.